



Procurorii Direcţiei Naţionale Anticorupţie au confirmat, luni, efectuarea a cinci percheziţii, în judeţele Timiş şi Arad, la sediile unor instituţii publice şi la un partid politic, într-un dosar ce vizează fapte de corupţie săvârşite în perioada 2016 - 2019.

Astfel, după multe ore de audieri, au mai fost reținuți pentru 24 de ore Mircea Lucaciu, șef la Departamentul Venituri din Direcţia Regională de Drumuri şi Poduri Timișoara, Mirel Pascu, șef la Juridic, Elisabeta Miutescu, angajată a Direcției, Cristian Horgea, responsabil de cântar, și Cristian Dima, lucrător la cântar. Acestora li se adaugă Anca Stoenescu, fostă șefă la Inspectoratul Școlar Arad, care ar fi răspuns la comenzi politice, și Alin Vasile Baetan, pentru care ar fi fost aranjat un concurs, condamnat în trecut cu suspendare, scrie Opinia Timișoarei. Aceștia au fost duși, în noaptea de luni spre marţi, la Bucureşti, unde magistraţii Înaltei Curţi de Casaţie şi Justiţie vor decide dacă vor dispune arestarea lor preventivă pentru 30 de zile. Deciziile în acest dosar trebuie luate de Înalta Curte pentru că în el sunt implicați și trei parlamentari. Direcția Națională Anticorupție a făcut, luni, percheziții la sediul PSD Arad, la locuințele a trei parlamentari PSD, la sediul Direcției Regionale de Drumuri și Poduri Timișoara, dar și în casele altor suspecți. Printre cei vizați în dosar sunt deputații de Arad Florin Tripa și Dorel Căprar, senatorul de Caraș-Severin Ioan Chisăliță și consilierul județean, Cristian Ispravnic, șef al DRDP Timișoara, toți fiind reprezentanți PSD.Potrivit unor surse din anchetă, citate de Mediafax, Ispravnic și alți directori din DRDP i-ar fi constrâns pe angajați să solicite de la șoferii de camioane mită, care era colectată mai departe de șefi. O parte din șpagă rămânea la aceștia, restul se ducea către parlamentari pentru favoruri, funcții, posturi etc. Mitele ar fi fost date pentru măsluirea greutății tirurilor care treceau în Ungaria pe la vama Nădlac 2.Liderul PSD Arad, deputatul Dorel Căprar, a părăsit luni seara sediul DNA Timişoara, unde a fost audiat de procurorii anticorupţie: „Am dat declaraţii. Nu mă simt vinovat cu nimic, nu ştiu de ce m-au adus aici”. Întrebat de presă dacă a făcut numiri politice la Direcţia Regională de Drumuri şi Poduri (DRDP) Timişoara, deputatul a negat.